གསུམ་པ་སྟོན་པ་ཕུན་སུམ་ཚོགས་པ་ནི།དེ་ཡང་བདག་ཅག་རྣམས་ཀྱི་འདྲེན་པ་དམ་པ་གང་ཉིད་ནི་ཆེས་རིང་བའི་དུས་ཉིད་ནས་སྤངས་པ་དང་རྟོགས་པ་ཕུན་སུམ་ཚོགས་པའི་ཡེ་ཤེས་བརྙེས་པས་སྲིད་པའི་རྒྱ་མཚོ་ལས་བརྒལ་ཏེ་མི་གནས་པའི་མྱང་འདས་ཆེན་པོ་སྐུ་བཞི་ཡེ་ཤེས་ལྔའི་བདག་ཉིད་དུ་མངོན་པར་བྱང་ཆུབ་པ་ཡིན་ན་ཡང་།ཇི་སྐད་དུ།རྡོ་རྗེ་སེམས་དཔའ་ཇི་ལྟ་བུས།།དེ་ལྟར་སློབ་དཔོན་གཟུགས་འཛིན་ཏེ།།སེམས་ཅན་རྗེས་སུ་བཟུང་དམིགས་ནས།།ཕལ་པའི་གཟུགས་སུ་གནས་པའོ།།ཞེས་དང་།དཔལ་བིར་ཝ་པས།བླ་མ་དང་ནི་རྡོ་རྗེ་སེམས།།ཐ་དད་པར་ནི་མི་བྱ་སྟེ།།བླ་མ་སངས་རྒྱས་ཆོས་དང་ནི།།དེ་བཞིན་དགེ་འདུན་བླ་མ་སྟེ།།དངོས་གྲུབ་གོ་འཕང་མཆོག་འདོད་པས།།ཀུན་ནས་བླ་མ་མཉེས་པར་བྱ།།ཞེས་དང་།སངས་རྒྱས་ཀུན་དངོས་རྡོ་རྗེ་འཆང་།།རྩོད་པའི་དུས་འདིར་བདག་དོན་དུ།།ཀུན་དང་མཐུན་པར་སྟོན་མཛད་པས།།ཞེས་སོགས་གསུངས་པ་ལྟར།སངས་རྒྱས་རྣམས་ནི་སེམས་ཅན་གྱི་ཁམས་ལ་སངས་རྒྱས་ཀྱི་ཡེ་ཤེས་ཀྱི་སྤྱན་གྱིས་སུ་ནི་དར་སུ་ནི་རྒུད་སོགས་ཉིན་མཚན་དུས་དྲུག་ཏུ་གཟིགས་པར་མཛད་དེ།སྒྲིབ་པ་མེད་པའི་ཡེ་ཤེས་ཀྱི་གཟིགས་པ་འཇུག་པ་གང་དང་གང་གིས་འདུལ་བར་འགྱུར་བ་དེ་དང་དེའི་གཟུགས་སུ་སྟོན་ཏེ།འདི་ལྟར་སངས་རྒྱས་དང།བྱང་ཆུབ་སེམས་དཔའ་དང་།ཚངས་པ་དང་།དབང་ཕྱུག་དང་།བརྒྱ་བྱིན་དང་།རྒྱལ་པོ་དང་།བློན་པོ་དང་།དམག་དཔོན་དང་།ཚོང་དཔོན་ལ་སོགས་ཏེ་མདོར་ན་དུད་འགྲོ་ཅི་རིགས་པའི་ཚུལ་ཡང་བཟུང་སྟེ་མཐའ་ཡས་པའི་སྒྱུ་འཕྲུལ་གྱི་རོལ་མོ་ཐབས་མཁས་ཐུགས་རྗེ་ཆེན་པོའི་འཕྲིན་ལས་ཀྱིས་གདུལ་བ་བྱ་བའི་འགྲོ་བ་རྣམས་མངོན་མཐོ་དང་ཐར་པའི་སྐལ་བ་ཇི་ལྟར་འཚམས་པ་ལ་འགོད་ཅིང་སྦྱོར་བ་ནམ་ཡང་གཡེལ་བ་མེད་པ་དེ།ཇི་སྐད་དུ།རྒྱ་མཚོ་ཆུ་སྲིན་གནས་ཀྱི་རླབས།།དུས་ལས་གཡོ་བར་འགྱུར་ཡང་སྲིད།།གདུལ་བར་བྱ་བའི་སྲས་རྣམས་ལ།།སངས་རྒྱས་དུས་ལས་ཡོལ་བར་མེད།།ཅེས་གསུངས་སོ།།དེ་ལྟ་བས་ན་སངས་རྒྱས་ཀྱི་ངོ་བོར་བཞུགས་པའི་རྗེ་བཙུན་དམ་པ་འདི་ཉིད་ཀྱི་སྐུ་གསུང་ཐུགས་ཀྱི་རོལ་པ་བསམ་གྱིས་མི་ཁྱབ་པས།བསམ་གྱིས་མི་ཁྱབ་པའི་འཇིག་རྟེན་གྱི་ཁམས་སུ་བསམ་གྱིས་མི་ཁྱབ་པའི་འགྲོ་བའི་དོན་བརྒྱུད་མར་མཛད་བཞིན་པ་ལས།ཞིང་འདིའི་འགྲོ་བའི་ཁམས་དང་།མོས་པ་དང་།བསྐལ་བ་དང་འཚམས་པས་འདུལ་བྱ་རྣམས་རྗེས་སུ་བཟུང་བའི་སླད་དུ་ལྷ་དང་བཅས་པའི་འཇིག་རྟེན་གསུམ་གྱི་གཙུག་གི་མཆོད་པའི་ཡུལ་དུ་སྲིད་པ་བཟུང་བར་མཛད་པ།ཟབ་རྒྱས་ཆོས་ཀྱི་འཁོར་ལོས་བསྒྱུར་བ་ཆེན་པོ།སྨན་ལྗོངས་ལྷ་མིའི་བླ་མ།མཁྱེན་བརྩེ་ནུས་པའི་རང་གཟུགས།འབྲེལ་ཚད་དོན་ལྡན་གྱི་བདག་ཉིད་ཆེན་པོ།རྒྱ་ཆེ་བ་དང་རྒྱུན་མི་ཆད་པའི་འཕྲིན་རྒྱ་མཚོའི་ཕ་མཐར་བརྒལ་བ།ཁྱབ་བདག་རྒྱལ་བ་རྡོ་རྗེ་འཆང་ཆེན་པོ་ཞེས་མཚན་བརྗོད་པར་དཀའ་ཡང་དགོས་འབྲེལ་གྱི་སླད་དུ་མཚན་ན་ས་སྨོས་ན།༸སྐྱབས་རྗེ་འཇིགས་མེད་ཆོས་ཀྱི་གྲགས་པ་དཔལ་བཟང་པོ་ཞེས་མཚན་སྙན་པའི་བ་དན་སྲིད་པ་གསུམ་ན་གཡོ་བ་གང་ཉིད་སྐུ་འགྱུར་བ་མེད་པར་རྡོ་རྗེ་ཆོས་བདུན་གྱི་ངོ་བོར་བཞུགས་ཤིང་།གསུང་འགག་པ་མེད་པ་དམ་པའི་ཆོས་ཀྱི་སྒྲ་དབྱངས་བར་མེད་དུ་སྒྲོགས་པ།ཐུགས་རིམ་གཉིས་ཀྱི་ཏིང་ངེ་འཛིན་ལས་ནམ་ཡང་གཡོ་བ་མེད་པ་བཞུགས་པའི་དཔལ་མགོན་བླ་མ་དམ་པ་གང་ཉིད་སྐབས་འདིའི་སྟོན་པ་ཕུན་སུམ་ཚོགས་པ་ལགས་སོ།།།།